Hősök Helye - artportal.hu
2014. május 27. 2014. május 27.
Egyestés projectbemutató kiállítás
Higgs Mező Galéria
Az esemény időpontja: 2014. május 27. 18:00
Albert Ádám, Baglyas Erika, Balázs Anna, Barna Orsolya, Fischer Judit, Gruppo Tökmag, Gutema Dávid, Horváth Tünde, Hőrich Ádám, Katona Réka, Kristóf Gábor, Lénárd Anna, Mécs Miklós, Murányi Mózes Márton, PR Csoport, Rudas Klára, Smiló Dávid, Société Réaliste, Szász Anna, Tihanyi Lajos, Tulisz Hajnalka
Pálinkás Bence György, Zsámboki Miklós
“Magán a téren a szobrok úgy állnak, hogy a Tisza- és az Andrássy-szobor avatásra kész állapotban lesz május 21. körül, tehát onnantól kezdve csak döntés kérdése, hogy mikor kerülnek fölavatásra.”
– Wachsler Tamás, a Steindl Imre Program vezetője az Inforádiónak, 2014. április 16.
A Kossuth tér 2012-ben megkezdett felújításának részét képezte a tér 1944 előtti képzőművészeti arculatának visszaállítása is. Ez a döntés egyrészről az 1944 óta állított szobrok elszállítását, másrészről Andrássy Gyula, illetve Tisza István 1945-ben elbontott szobrának a rekonstrukcióját jelenti. A tér felújítása a kitűzött 2014. március 15-i időpontra be is fejeződött, a szobrok azonban nem készültek el, így most az immáron átadott téren két csupasz talapzat áll. A szobrok előreláthatólag május-június folyamán fognak a helyükre kerülni.
Tehát, bár állandó emlékművek visszaállításáról született döntés, átmenetileg lehetőség nyílt eljátszani a gondolattal: a talapzatokra bármi kerülhetne. A Hősök helye című projekt keretében művészeket, történészeket, szociológusokat, esztétákat és más szakembereket hívtunk meg, hogy közösen hozzanak létre javaslatokat: mi történjen a két talapzattal, amin politikusok állítanak szobrot politikusoknak? Az együttműködés során létrejött elképzelések bemutatásául egy egyszerű eszközt választottunk: a talapzatok körvonalával ellátott írásvetítő fóliákra lehetett a vázlatokat felrajzolni. Így a talapzatok előtt állva, a fóliák szem elé tartásával az alkotások a helyükre kerülhetnek.
A fóliákra készült rajzokat egy egyestés kiállítás keretében lehet most megtekinteni: a talapzatok projektorokkal vetített képe elé lógatjuk be az írásvetítő fóliákat, így a látogatók a rajzokat összenézhetik az eléjük vetített talapzattal. Hosszú távon a Hősök helye projekt célja egy oktatási segédanyag összeállítása, amellyel a környezetükről való kritikus gondolkozásra szeretnénk a gimnazista korosztályt ösztönözni.